## El Consell col·labora amb el Col·legi de Graduats Socials de Valladolid per a facilitar la tramitació telemàtica de documents tributaris

*** L’objectiu és fer més senzill el compliment de les obligacions formals de les persones contribuents
* El conveni agilitzarà els tràmits relacionats amb els impostos sobre transmissions patrimonials i actes jurídics documentats i sobre successions i donacions**

El Consell ha aprovat un conveni de col·laboració entre la Conselleria d’Hisenda i Economia i el Col·legi Oficial de Graduats Socials de Valladolid per a facilitar la presentació i tramitació telemàtica de documents amb transcendència tributària davant l’Agència Tributària Valenciana.

A través d’este acord es facilitarà, gràcies a la mediació tècnica de la Societat d’Infraestructures i Servicis de Telecomunicacions i Certificació, SAU (ISTEC), el compliment de les obligacions tributàries de la ciutadania, en autoritzar les persones col·legiades a prestar servicis de gestió en matèria tributària, ja que disposen de mecanismes de comunicació i representació àgils i senzills.

Este conveni permetrà agilitzar els tràmits relacionats amb l’autoliquidació de compravenda de vehicles usats i de l’impost sobre transmissions patrimonials i actes jurídics documentats, així com de l’impost sobre successions i donacions, entre altres.

Amb esta mesura es pretén fer més senzill el compliment de les obligacions formals de les persones contribuents i evitar desplaçaments de la ciutadania a les oficines públiques, ja que, en el seu lloc, es faran intercanvis de dades entre sistemes d’informació que, a més, compliran els requisits establits i comptaran amb totes les garanties jurídiques i tècniques.

**Funcionament**

En virtut d’este acord, l’Agència Tributària Valenciana autoritza les persones col·legiades a presentar, per via telemàtica, en representació de terceres persones, i a través del Sistema d’Ajuda a la Recepció d’Autoliquidacions o de la plataforma de tramitació electrònica de la Generalitat, les declaracions, autoliquidacions, comunicacions i altres documents tributaris.

Així mateix, s’articulen els mecanismes necessaris per a la presentació i ingrés de declaracions i autoliquidacions en forma agregada o per lots i s’establixen mecanismes específics de custòdia i remissió de la documentació.

S’afavorix d’esta manera que la col·laboració amb els col·lectius de grans presentadors davant l’Agència Tributària Valenciana es desenrotlle a través de vies permanents i estables i amb unes pautes normalitzades i sistematitzades.

Fecha: 29/07/2025